ប្រឈម​បញ្ហា​ជីវភាព​ ​ពលករ​ខ្មែរ​ព្យាយាម​លួច​ឆ្លង​ចូល​ទៅ​ប្រទេស​ថៃ​វិញ
បន្ទាប់ពី​មាន​ការ​កើន​ឡើង​នៃ​ការ​ព្យាយាម​របស់​ពលករ​ខ្មែរ​លួចឆ្លង​ព្រំដែន​ចូល​ទៅក្នុង​ប្រទេស​ថៃ​វិញ​ រដ្ឋាភិបាល​កម្ពុជា​បាន​ចេញ​វិធាន​ការ​ឱ្យ​អាជ្ញា​ធរ​ខេត្ត​ជាប់​ព្រំដែន ​ចាត់​វិធាន​ការ​ទប់ស្កាត់។​ ពល​ករ​ខ្មែរ​ប្រមាណ​៩​ម៉ឺន​នាក់ បាន​ត្រឡប់​ចូល​ប្រទេស​កម្ពុជា​ចាប់​តាំង​ពី​ចុង​ខែ​មីនា។​ 
ភ្នំពេញ — អាជ្ញាធរកម្ពុជាឲ្យដឹងថា ពលករខ្មែរយ៉ាងតិច ១០០ នាក់ បានព្យាយាមឆ្លងព្រំដែនដោយមិនស្របច្បាប់ ដើម្បីចូលទៅរកការងារធ្វើក្នុងប្រទេសថៃវិញ ក្នុងរយៈពេលប៉ុន្មានសប្ដាហ៍កន្លងទៅនេះ។ ស្ថិតក្នុងចំណោមអ្នកដែលព្យាយាមឆ្លងចូលប្រទេសថៃ លោក ព្រាំ វុត្ថា និងអ្នកជិតខាងរបស់លោក ២ នាក់ទៀតបានព្យាយាមចេញពីស្រុកកំណើតក្នុងភូមិថ្មដប់ ឃុំសំបួរ ស្រុកមង្គលបុរី ខេត្តបន្ទាយមានជ័យ កាលពីថ្ងៃច័ន្ទ ដើម្បីឆ្លងចូលទៅប្រទេសថៃ ស្វែងរកការងារធ្វើ។ លោក ព្រាំ វុត្ថា អាយុ២៣ឆ្នាំ និយាយថា កាលពី២ឆ្នាំមុន លោកបានធ្វើចំណាកស្រុកទៅកាន់ប្រទេសថៃ ដើម្បីធ្វើការក្នុងកសិដ្ឋានចិញ្ចឹមមាន់មួយកន្លែង ក្បែរក្រុងកម្សាន្តទេសចរណ៍ប៉ាតាយ៉ា ខេត្តជលបុរី (ឈុនប៊ូរី) ដោយរកកម្រៃបានប្រមាណ ៨ពាន់បាត(១លានរៀល) ក្នុងមួយខែ។ ជាកូនទី៤ក្នុងចំណោមបងប្អូនប្រុសស្រី៥នាក់ លោក វុត្ថាត្រូវរ៉ាប់រងរកកម្រៃ ដើម្បីចិញ្ចឹមម្ដាយឪពុកនៅភូមិកំណើតដែលជាប់ជំពាក់បំណុលគេ។ ថ្លែងអំពីចំណូលបានពីធ្វើការនៅប្រទេសថៃនោះ លោក វុត្ថាមានប្រសាសន៍ថា៖ «បានជាងមុន។ បើបានទៅថៃ រកបានក៏ឱ្យម៉ែ សងគេ។ ផ្ញើមកគាត់ជំពាក់គេ ...សងគេ.... សងមិនទាន់រួច»។ លោកបន្ថែមថា៖ «ដំបូងខ្ចីធ្វើផ្ទះ ហើយធ្វើស្រែក៏ខាតធនទៅ។ ទឹកវាលិចអស់... ឆ្នាំណា ទឹកវាលិចអស់»។ កាលពីខែកុម្ភៈ លោកបានផ្អាកការងារ ដើម្បីមកលេងផ្ទះមុនចូលឆ្នាំខ្មែរ ហើយការគ្រោងត្រឡប់ទៅធ្វើការវិញ មិនបានសម្រេចដោយសារការបិទច្រកព្រំដែនពីសំណាក់ភាគីថៃដើម្បីបញ្ចៀសការឆ្លងវីរុសកូរ៉ូណា។ សម្រាប់លោក វុត្ថា  វីរុសកូរ៉ូណាមិនគួរឱ្យខ្លាចដូចការខ្វះខាតចំណូលនោះទេ ដែលលោកត្រូវបង្ខំចិត្តប្រថុយប្រថានត្រឡប់ទៅស្រុកថៃវិញកាលពីថ្ងៃច័ន្ទនោះ។ លោកបញ្ជាក់ថា៖ «ក៏នៅផ្ទះរកអីមិនបានចាយ។ ... រកវាមិនបាន... ពិបាកនៅផ្ទះ ក៏ត្រូវទៅថៃ»។ យ៉ាងណាក្ដីការព្យាយាមរបស់លោក ព្រាំ វុត្ថា និងពលរដ្ឋដទៃទៀតសរុប ១០ នាក់ មិនទទួលបានជោគជ័យទេ ដោយត្រូវបានអាជ្ញាធរកម្ពុជាស្ទាក់ឃាត់ជាប់នៅស្រុកម៉ាឡៃ ខេត្តបន្ទាយមានជ័យ និងត្រូវបានបង្គាប់ឱ្យត្រឡប់មកវិញ។ ប្រជាជនកម្ពុជារាប់ម៉ឺននាក់កំពុងប្រឈមអត់ការងារធ្វើ ក្នុងនោះមានពលករប្រមាណ ៩ ម៉ឺននាក់ ដែលត្រឡប់មកពីប្រទេសថៃ ហើយបាត់បង់ការងារ ហើយគ្រួសារប្រឈមជំពាក់បំណុលគេ។ ស្រដៀងគ្នានេះដែរ ពលរដ្ឋម្នាក់ទៀតលោកសម សៀន អាយុ៣៣ឆ្នាំ បានបាត់បង់ចំណូលប្រចាំថ្ងៃប្រមាណ ២៨.០០០ រៀល ដែលបានពីការងារជាកម្មករលាយកំបោរនៅក្នុងខេត្តសៀមរាប។ លោកបានចំណាយប្រាក់មួយចំនួនធ្វើលិខិតឆ្លងព្រំដែន ហើយព្យាយាមចូលទៅប្រទេសថៃតាមច្រកម៉ាឡៃ ខេត្តបន្ទាយមានជ័យ កាលពីថ្ងៃច័ន្ទ។ កម្មករសំណង់ដែលមានកូនប្រុសស្រី ៣ នាក់ រស់នៅស្រុកសូទ្រនិគម ខេត្តសៀមរាបរូបនេះ ប្រាប់VOA នៅថ្ងៃសុក្រនេះថា ទោះបីភ័យខ្លាចវីរុសកូរ៉ូណា តែកត្តាជីវភាពជំរុញលោកឱ្យព្យាយាមឆ្លងព្រំដែន តែមិនបានជោគជ័យ ដោយសមត្ថកិច្ចឃាត់ឱ្យត្រឡប់មកវិញ។ «ដឹងដែរ តែនៅតែបំពាន។ ជីវភាពយ៉ាប់ណាស់បងអើយ!។ ដោយសារតែចង់បានថវិកាចិញ្ចឹមប្រពន្ធកូន ដាច់ចិត្ត ទោះរងនឹងរោគនេះក៏ត្រូវតែរកលុយឱ្យប្រពន្ធកូនចាយដែរ»។ រដ្ឋមន្ត្រីក្រសួងមហាផ្ទៃ លោក ស ខេង បានចេញបញ្ជាឱ្យអាជ្ញាធរខេត្តតាមបណ្ដោយព្រំដែនប្រទេសជិតខាង រួមបញ្ចូលទាំងជាមួយប្រទេសថៃផង ចាត់វិធានការទប់ស្កាត់ចលនាវិលត្រឡប់វិញរបស់ពលរដ្ឋកម្ពុជា ចូលទៅប្រទេសជិតខាងវិញ។ លោកថា មានចលនា «មេខ្យល់» ដែលអូសទាញពលករឱ្យចាកចេញទៅវិញ ដែលត្រូវវែកមុខមកផ្ដន្ទាទោស។ អភិបាលខេត្តបាត់ដំបង លោក ងួន រតនៈ បានថ្លែងកាលពីដើមសប្ដាហ៍នេះថា ខាងចម្ការនិងសហគ្រាសនានាក្នុងដីថៃ ក៏កំពុងជួបវិបត្តិខ្វះពលករធ្វើការដែរ ដែលនាំឱ្យចលនាត្រឡប់ទៅវិញមានសន្ទុះឡើងវិញ។ មន្ត្រីអង្គការសិទ្ធិមនុស្សអាដហុក ប្រចាំខេត្តបន្ទាយមានជ័យ លោក ស៊ុម ចាន់គា មានប្រសាសន៍ថា កត្តាជីវភាពខ្វះខាត លំបាកលំបិន មិនអាចដោះស្រាយបាន បង្ខំឲ្យពួកគេព្យាយាមចាកចេញពីប្រទេសទៅធ្វើការនៅប្រទេសថៃទាំងប្រថុយប្រថាន។ លោកបញ្ជាក់ថា បំណុលជំពាក់គេរឹតតែធ្វើឲ្យពួកគេបង្ខំចិត្តចំណាកស្រុក។ «នៅថៃ គាត់ធ្វើការទៅ ពេលខ្លះគាត់បានលុយកាក់ទៅផ្ញើមកស្រុកទៅ ដើម្បីសងបំណុល សងធនាគារ ជំពាក់ធនាគារ ហើយបើគាត់នៅទីនេះ មានតែធនាគាររឹបអូសផ្ទះគាត់។ អ៊ីចឹងគាត់ត្រូវប្រថុយប្រថាន ដើម្បីរកលុយមកបង់ធនាគារផង ទីពីរត្រូវប្រថុយប្រថាន ដើម្បីរកលុយហ្នឹងមកចិញ្ចឹមគ្រួសារប្រពន្ធកូនផង»។ មន្រ្តីសង្គមស៊ីវិលរូបនោះបន្ថែមថា ពលករខ្លះត្រូវបង់លុយឱ្យមេខ្យល់ប្រមាណ ២៥០០ បាត (ឬ ៣២ ម៉ឺនរៀល) ដើម្បីឱ្យគេនាំចូលទៅធ្វើការងារនៅក្នុងប្រទេសថៃ។ លោកថា ការប្រថុយប្រថានទាំងក្នុងកាលៈទេសៈរាតត្បាតវីរុសកូរ៉ូណានេះ ក៏មានការបោកប្រាស់ផងដែរ។ កាលពីខែមេសា នៅក្នុងកិច្ចប្រជុំរកដំណោះស្រាយជួយដល់ពលករចំណាកស្រុកដែលត្រឡប់មកកម្ពុជាវិញ រដ្ឋមន្រ្តីក្រសួងមហាផ្ទៃលោក ស ខេង បានបង្ហាញការព្រួយបារម្ភអំពីការលំបាករបស់ពលករទាំងនោះ ដោយសារពួកគេមិនមានការងារធ្វើ ដែលនឹងប៉ះពាល់ជីវភាពប្រចាំថ្ងៃ។ លោកបន្តថា ពួកគេប្រហែលជាមិនអាចវិលត្រឡប់ទៅប្រទេសថៃវិញបានលឿននោះទេ ដោយសារប្រទេសថៃបិទព្រំដែន។ ប្រជាពលរដ្ឋខ្មែរប្រមាណ ១ លាន ២០ ម៉ឺននាក់ កំពុងរស់នៅនិងធ្វើការនៅប្រទេសថៃ ហើយរដ្ឋាភិបាលកម្ពុជាប៉ាន់ប្រមាណថា ពួកគេច្រើនគួរសម គឺជាពលករមិនស្របច្បាប់។ ដោយសារកម្ពុជារងឥទ្ធិពលនៃការរីករាលដាលនៃវីរុសកូរ៉ូណា ដែលនាំឲ្យប៉ះពាល់វិស័យឧស្សាហកម្ម  សេវាកម្ម និងទេសចរណ៍នោះ លោកនាយករដ្ឋមន្រ្តី ហ៊ុន សែន កាលពីថ្ងៃទី៧ ខែមេសា បានជំរុញឲ្យក្រសួងកសិកម្មបង្កើនសកម្មភាពជួយប្រជាពលរដ្ឋក្នុងការដាំដុះ ការចិញ្ចឹមសត្វ ដើម្បីផ្គត់ផ្គង់ទីផ្សារក្នុងស្រុក។ តែសម្រាប់លោក ព្រាំ វុត្ថា ដែលព្យាយាមចូលទៅប្រទេសថៃនៅពេលនេះ មានដីស្រែតិចតួចជាកម្មសិទ្ធិគ្រួសារលោក ដែលលោកថា មិនអាចផ្ដេកផ្ដួលពឹងពាក់សង្ឃឹមលើដីស្រែនេះ ដើម្បីរកចំណូលដោះស្រាយជីវភាពបានឡើយ ។ «គេ[អាជ្ញាធរនៅព្រំដែន]ប្រាប់ថាឱ្យនៅផ្ទះសិនទៅ! កុំទាន់មក ចាំគេបើកចាំមក។ ខ្ញុំកំពុងចាំគេបើក»។ លោក ព្រាំ វុត្ថា លើកឡើងបែបនេះ ខណៈដែលលោកកំពុងនេសាទត្រីក្នុងស្ទឹងមង្គលបុរី កាលពីវេលាថ្ងៃត្រង់ថ្ងៃសុក្រនេះ ដើម្បីបានកម្រៃខ្លះមកសងបំណុលដែលជំពាក់គេ និងផ្គត់ផ្គង់ជីវភាពដែលខ្វះខាត៕